Syv nordjyske hold deltager, når Trolling Master Bornholm forhåbentlig skydes i gang torsdag.

- Vi skulle gerne vinde i år jo. Sådan er den optimistiske melding fra Nicolai Kristensen fra Bindslev, der deltager i den store lystfiskerkonkurrence Trolling Master Bornholm sammen med sine to kammerater for 10. år i træk. - Turen er lige så meget for at komme afsted med nogle kammerater. Så har vi en uge, hvor vi hygger og fisker væk fra vores børn og søde koner, siger han og fortsætter: - Så er der dømt ferie, og kan vi få en laks eller to i båden, så har det været en god tur. Udskydelse er antiklimaks Det er dog intensiv fiskeferie, for er vejret godt, så fisker han med sine holdkammerater Dan Christensen og Tino Julskov fra klokken fem om morgenen til klokken syv om aftenen. - Det er bare med at komme afsted, når vejret er godt, lyder den friske melding. 500 både over fem dage kæmper om at fange den allerstørste laks. Onsdag blev startskuddet dog udskudt på grund af dårligt vejr - og det er fortsat usikkert, om konkurrencen starter torsdag. - Det var ikke lige det, vi havde sat næsen op efter. Vi var klar, men kunne godt se på vejrudsigten, at det ikke var godt. Vi håber på opklaring i morgen. Udover Team nordjyderne deltager syv andre nordjyske både i konkurrencen. Nicolai Kristensen og hans hold har varmet op siden lørdag - og allerede søndag fik de første store fangst i hus - dog ikke én, der tæller med i konkurrencen. - Vi fik en på 110 centimeter og én på 105 centimeter. Men det var vildlaks, så de skulle sættes ud igen. Rekorden for Team Nordjyderne er en mobbedreng af en laks - 15,2 kilo fordelt på 114 centimeter. Og hvis det skulle lykkes at vinde konkurrencen og hale den allerstørste fisk i land, så er planen for de nordjyske gutter klar: - Så fejrer vi det ved at tage en færge lidt senere hjem og tager i byen på Bornholm. Det tror jeg, konen er med på, hvis det er.